'रब्बानी की हत्या की साजिश पाक में रची गई'  
रब्बानी की हत्या की साजिश पाकिस्तान में रची गई थी। अफगान सुरक्षा एजेंसी के प्रेस सचिव लतीफुल्ला मशाल ने शनिवार को यह दावा किया।
अफगानिस्तान के पूर्व राष्ट्रपति बुरहानुद्दीन रब्बानी की हत्या की साजिश पाकिस्तान में रची गई थी। अफगान सुरक्षा एजेंसी के प्रेस सचिव लतीफुल्ला मशाल ने शनिवार को यह दावा किया।   ज्ञात हो कि गत 20 सितम्बर को पूर्व राष्ट्रपति और शांति परिषद के अध्यक्ष रब्बानी के आवास पर हुए एक आत्मघाती बम विस्फोट में उनकी हत्या कर दी गई। रब्बानी तालिबान के साथ शांति प्रयास के लिए शुरू हुई बातचीत की अगुवाई कर रहे थे।  रब्बानी के आवास पर उनसे मिलने आए एक आत्मघाती हमलावर ने खुद को विस्फोट से उड़ा लिया। हमलावर अपनी पगड़ी में बम छिपाकर लाया था।  मशाल ने बताया कि इस हमले के पीछे प्रमुख व्यक्ति को गिरफ्तार कर लिया गया है। गिरफ्तार व्यक्ति के पास से उसकी साजिश की पहचान कराने वाले महत्वपूर्ण दस्तावेज, वीडियो, ऑडियो और तस्वीरें प्राप्त हुई हैं जिन्हें काबुल स्थित पाकिस्तान दूतावास को सौंपा गया है।  मशाल के मुताबिक हत्या से सम्बंधित जो दस्तावेज बरामद हुए हैं उनसे साफ जाहिर होता है कि हत्या की साजिश क्वेटा के पास किसी छोटे कस्बे में रची गई। क्वेटा पाकिस्तान के दक्षिण-पश्चिम प्रांत बलूचिस्तान की राजधानी है।  वहीं, इसके पहले स्थानीय मीडिया ने बताया था कि गिरफ्तार व्यक्ति का नाम हमीदुल्ला है और वह पाकिस्तान का रहने वाला है।